RÅDETS FORORDNING (EF) Nr. 2406/96 af 26. november 1996 om fælles handelsnormer for visse fiskerivarer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3759/92 af 17. december 1992 om den fælles markedsordning for fiskerivarer og akvakulturprodukter (1), særlig artikel 2, stk. 3,

under henvisning til forslag fra Kommissionen, og

ud fra følgende betragtninger:

Der fastlagdes med forordning (EØF) nr. 103/76 (2) og (EØF) nr. 104/76 (3) fælles handelsnormer for henholdsvis visse fiskearter og visse krebsdyr; der bør foretages nye væsentlige ændringer af disse forordninger for at tage hensyn til udviklingen på markedet og handelspraksis; alle disse bestemmelser bør derfor samles i en enkelt retsakt, således at der opnås klarhed og en korrekt anvendelse af bestemmelserne; der bør derfor vedtages en enkelt forordning, der træder i stedet for både forordning (EØF) nr. 103/76 og forordning nr. 104/76;

de fælles handelsnormer for fiskerivarer har først og fremmest til formål at forbedre varernes kvalitet og derigennem fremme afsætningen af dem - til fordel for både producenter og forbrugere; eftersom der er tale om uforarbejdede varer, der sælges ferske eller kølede, afhænger kvaliteten i høj grad af, hvor friske de er, hvilket vurderes ud fra objektive kriterier ved en organoleptisk undersøgelse; af hensyn til fiskerivarernes ensartethed med hensyn til friskhed er det nødvendigt, at partierne kun omfatter varer af samme art fra én og samme fangstplads og samme fartøj;

der bør fastlægges et begrænset, men tilstrækkeligt antal friskhedsgrader på grundlag af kriterier, der er tilpasset de enkelte varegrupper; af hensyn til behovet for senest fra den 1. januar 2000 at støtte kvalitetsvarer er det imidlertid ikke hensigtsmæssigt at lade alle friskhedsgrader være omfattet af de interventionsmekanismer, der er fastlagt i den fælles markedsordning for fiskerivarer;

det er ligeledes formålet med de fælles handelsnormer, at der fastlægges harmoniserede handelskarakteristika for de pågældende varer på hele Fællesskabets marked for at forebygge konkurrenceforvridning og gøre det muligt at anvende prisordningen under den fælles markedsordning på et ensartet grundlag; der bør til det formål ved hjælp af et størrelsesskema foretages en størrelsesopdeling af fiskerivarerne på grundlag af disse varers vægt og i visse særlige tilfælde på grundlag af deres størrelse;

de fælles handelsnormer anvendes, første gang alle de berørte varer sælges til konsum i Fællesskabet, hvad enten de har oprindelse i Fællesskabet eller i tredjelande; de fælles handelsnormer anvendes med forbehold af de regler, der er fastsat på sundhedsområdet eller som led i foranstaltningerne til bevarelse af fiskeressourcerne; det bør erindres, at eventuelle bestemmelser om biologiske mindstestørrelser under alle omstændigheder går forud for de mindstestørrelser, der er fastsat for fisk i de fælles handelsnormer;

anvendelsen af fælles handelsnormer på varer fra tredjelande forudsætter supplerende angivelser på emballagen; sådanne angivelser er imidlertid ikke nødvendige, hvis der er tale om varer, der på samme betingelser som fællesskabsproduktionen indføres til Fællesskabet af fartøjer, som fører et tredjelands flag;

i betragtning af den praksis, der er gældende i de fleste medlemsstater, bør der i fiskerisektoren foretages en inddeling i kategorier efter friskhed og størrelse; de berørte erhvervsorganisationer bør udpege eksperter, der kan foretage en vurdering af varernes friskhed efter organoleptiske kriterier;

med henblik på gensidig underretning bør hver medlemsstat tilsende de øvrige medlemsstater og Kommissionen en liste over de pågældende eksperters og erhvervsorganisationers navne og adresser -

UDSTEDT FØLGENDE FORORDNING:

A. Almindelige bestemmelser

Artikel 1

1. I denne forordning fastsættes for visse fiskerivarer fælles handelsnormer i henhold til artikel 2 i forordning (EØF) nr. 3759/92, i det følgende benævnt »grundforordningen«.

2. I denne forordning forstås ved:

a) »afsætning«: første udbud og/eller første salg til konsum i Fællesskabet

b) »parti«: en bestemt mængde af samme fiskeart, der har været underkastet den samme behandling og eventuelt stammer fra samme fangstplads og fra samme fartøj

c) »fangstplads«: den sædvanlige betegnelse inden for fiskeriet for det sted, hvor fangsten er gjort

d) »behandlingsgrad«: den tilstand, hvori fisken udbydes, såsom hel, renset, uden hoved, m.v.

e) »synlige parasitter«: en parasit eller en gruppe af parasitter, hvis dimension, farve eller struktur klart kan skelnes fra fiskevæv, og som umiddelbart kan ses under gode lysforhold uden optisk forstørrelse.

3. a) Denne forordnings bestemmelser om kategorier af friskhed for fiskerivarer finder anvendelse med forbehold af Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer (4).

b) I afventen af vedtagelsen af en kommissionsafgørelse i henhold til direktiv 91/493/EØF findes kriterierne for fisk, som er uegnet til konsum, i kategorien »ikke-godkendt« i bilag I til nærværende forordning.

Artikel 2

1. De varer, der er nævnt i artikel 3, og som har oprindelse i Fællesskabet eller er indført fra tredjelande, må kun afsættes, hvis de opfylder kravene i denne forordning.

2. Denne forordning anvendes dog ikke på små mængder fisk, som kystfiskere leverer direkte til detailhandlere eller forbrugere.

3. Gennemførelsesbestemmelserne til denne artikel fastsættes efter proceduren i artikel 32 i grundforordningen.

Artikel 3

1. Der fastsættes herved fælles handelsnormer for følgende varer:

a) saltvandsfisk under KN-kode 0302:

- Rødspætte (Pleuronectes platessa)

- Hvid tun eller langfinnet tun (Thunnus alalunga)

- Almindelig tun (Thunnus thynnus)

- Storøjet tun (Thunnus eller Parathunnus obesus)

- Sild af arten Clupea harengus)

- Torsk af arten Gadus morhua

- Sardin af arten Sardina pilchardus

- Kuller (Melanogrammus aeglefinus)

- Sej (Pollachius virens)

- Lubbe (Pollachius pollachius)

- Makrel af arten Scomber scombrus

- Makrel af arten Scomber japonicus

- Hestemakrel (Trachurus-arter)

- Pighaj (Squalus acanthias og Scyliorhinus-arter)

- Rødfisk (Sebastes-arter)

- Hvilling (Merlangius merlangus)

- Blåhvilling (Micromesistius poutassou eller Gadus poutassou)

- Lange (Molva-arter)

- Ansjos (Engraulis-arter)

- Kulmule af arten Merluccius merluccius

- Glashvarre (Lepidorhombus-arter)

- Havbrasen (Brama-arter)

- Havtaske (Lophius-arter)

- Ising (Limanda limanda)

- Rødtunge (Microstumus kitt)

- Skægtorsk (Trisopterus luscus) og glyse (Trisopterus minutus)

- Okseøjefisk (Boops boops)

- Pikarel (Maena smaris)

- Havål (Conger conger)

- Knurhane (Trigla-arter)

- Multe (Mugil-arter)

- Rokke (Raja-arter)

- Skrubbe (Platichthys flesus)

- Tunge (Solea-arter)

- Strømpebåndsfisk (Lepidopus caudatus og Aphanobus carbo).

b) Krebsdyr under KN-kode 0306, levende, ferske, kølede, kogt i vand eller dampkogte:

- Hesterejer (Crangon crangon) og dybhavsrejer (Pandalus borealis)

- Taskekrabber (Cancer pagurus)

- Jomfruhummer (Nephrops norvegicus).

c) Blæksprutter under KN-kode 0307:

- Tiarmet blæksprutte (Sepia officinalis og Rossia macrosoma).

2. De fælles handelsnormer, jf. stk. 1, omfatter:

a) friskhedsklasser

b) størrelsesklasser.

B. Friskhedsklasser

Artikel 4

1. Friskhedsklasserne fastsættes for hvert parti fisk på grundlag af fiskenes friskhedsgrad samt enkelte andre kriterier.

Friskhedsgraden bestemmes ved hjælp af skemaet i bilag I, som indeholder specifikke angivelser for de enkelte varetyper.

2. De varer, der er nævnt i artikel 3, klassificeres på grundlag af det i stk. 1 nævnte skema i følgende friskhedsklasser:

a) Ekstra, A eller B for fisk, selachier, blæksprutter og jomfruhummer

b) Ekstra eller A for rejer.

Levende jomfruhummer klassificeres dog i en friskhedsklasse med betegnelsen E.

3. De krabber, der er nævnt i artikel 3, klassificeres ikke i henhold til særlige normer for friskhed.

Kun hele krabber, med undtagelse af hunkrabber med æg eller blødskjoldede krabber, må bringes i handelen.

Artikel 5

1. Hvert parti skal være ensartet med hensyn til friskhedsgrad. Et parti af ringe omfang behøver dog ikke at være ensartet. I så fald klassificeres det i den laveste af de friskhedsklasser, der forekommer i det pågældende parti.

2. Friskhedsklassen angives på etiketter, der anbringes på partiet med let læselige, mindst 5 cm høje bogstaver, der ikke kan slettes.

Artikel 6

1. For fisk, selachier, blæksprutter og jomfruhummere, der er nævnt i artikel 3, medfører klassificering af et parti i klasse B, at det pågældende parti udelukkes fra adgang til finansiel støtte i tilfælde af intervention som omhandlet i artikel 12, 12a, 14 og 15 i grundforordningen.

2. Fisk, selachier, blæksprutter og jomfruhummere af friskhedsklasse Ekstra må ikke fremvise mærker efter tryk eller beskadigelser og må ikke være tilsmudset eller udvise stærke farveændringer.

3. Fisk, selachier, blæksprutter og jomfruhummere af friskhedsklasse A må ikke være tilsmudset eller udvise stærke farveændringer. Det tillades, at en lille del af fiskene fremviser lette mærker efter tryk og overfladiske beskadigelser.

4. For fisk, selachier, blæksprutter og jomfruhummere af friskhedsklasse B tillades det, at en lille del fremviser kraftigere mærker efter tryk og overfladiske beskadigelser. Fisk skal være pletfri og må ikke være affarvede.

5. Med forbehold af gældende sundhedsbestemmelser tages der ved klassificeringen af varerne i de forskellige friskhedsklasser ligeledes hensyn til tilstedeværelsen af umiddelbart synlige parasitter og deres eventuelle negative indflydelse på varernes kvalitet, alt efter disses art og præsentation.

6. Gennemførelsesbestemmelserne til denne artikel fastsættes efter proceduren i artikel 32 i grundforordningen.

C. Størrelsesklasser

Artikel 7

1. Størrelsesinddelingen af de varer, der er nævnt i artikel 3, sker efter vægt eller efter antal pr. kg. For hesterejer og taskekrabber foretages denne inddeling dog på grundlag af skjoldets bredde.

2. De mindstestørrelser, der er fastsat i denne forordning efter skemaet i bilag II, anvendes med forbehold af de mindstestørrelser, udtrykt i længde, der er fastsat i:

- Rådets forordning (EØF) nr. 1866/86 af 12. juni 1986 om fastsættelse af tekniske foranstaltninger til bevarelse af fiskeressourcerne i Østersøen, Bælterne og Øresund (5)

- Rådets forordning (EØF) nr. 3094/86 af 7. oktober 1986 om fastlæggelse af tekniske foranstaltninger til bevarelse af fiskeressourcerne (6)

- Rådets forordning (EF) nr. 1626/94 af 27. juni 1994 om tekniske foranstaltninger til bevarelse af fiskeressourcerne i Middelhavet (7).

Med henblik på myndighedernes kontrol skal de arter, der er omfattet af handelsnormerne, overholde de biologiske mindstestørrelser, der er anført i bilag II.

Artikel 8

1. Partierne inddeles i størrelsesklasser i overensstemmelse med skemaet i bilag II.

2. Hvert parti skal være ensartet med hensyn til størrelsesklasse. Et lille parti behøver dog ikke være ensartet. I så fald klassificeres det i den mindst fordelagtige af de i partiet forekommende størrelsesklasser.

3. Størrelsesklasse og præsentationsmåde angives på etiketter, der anbringes på partiet med let læselige, mindst 5 cm høje tal eller bogstaver, der ikke kan slettes.

Nettovægten i kg angives tydeligt og let læseligt på hvert parti. Vægtangivelse er ikke nødvendig for partier, som udbydes til salg i standardkasser, såfremt det af den vejning, der er foretaget, inden varerne blev udbudt til salg, fremgår, at kassernes indhold svarer til det formodede indhold udtrykt i kilo.

4. Gennemførelsesbestemmelserne til denne artikel, særlig vedrørende vejningsmetode og bestemmelse af udsving i nettovægten under eller over den angivne eller formodede vægt, som er tilladt for hvert parti, fastsættes efter proceduren i artikel 32 i grundforordningen.

Artikel 9

Pelagiske fisk kan klassificeres i de forskellige størrelses- og friskhedsklasser på grundlag af stikprøver. Denne ordning skal sikre, at hvert enkelt parti i videst muligt omfang er homogent med hensyn til fiskenes friskhed og størrelse.

Gennemførelsesbestemmelserne til denne artikel, særlig vedrørende antallet af de stikprøver, der skal udtages, vægt og rumfang af fiskene i hver stikprøve samt metoderne til vurdering af klassificeringen og til kontrol med vægten af de markedsførte partier, fastsættes efter proceduren i artikel 32 i grundforordningen.

Artikel 10

For at sikre den lokale eller regionale forsyning med rejer og krabber i visse kystområder i Fællesskabet kan der fastsættes undtagelser fra de mindstestørrelser, der er anført i bilag II for disse varer.

Disse områder fastlægges, og de hertil svarende handelsstørrelser fastsættes efter proceduren i artikel 32 i grundforordningen.

D. Varer fra tredjelande

Artikel 11

1. Med forbehold af artikel 2, stk. 1, må de varer, der er nævnt i artikel 3, og som indføres fra tredjelande, kun sælges i emballage, på hvilken der let læseligt og tydeligt er angivet følgende oplysninger:

- oprindelsesland trykt med mindst 20 mm høje latinske bogstaver

- artens videnskabelige navn og dens handelsbetegnelse

- præsentationsmåde

- friskhedsklasse og størrelsesklasse

- den emballerede fisks nettovægt i kg

- dato for klassificering og forsendelse

- afsenderens navn og adresse.

2. For de i artikel 3 nævnte varer, der direkte fra fangstpladserne landes i en havn i Fællesskabet af skibe, der sejler under et tredjelands flag, og som er beregnet til afsætning, gælder dog med hensyn til afsætningen de samme bestemmelser som for fællesskabsfangster, jf. dog forordning (EØF) nr. 1093/94 (8).

E. Afsluttende bestemmelser

Artikel 12

1. Fiskeindustrien klassificerer fiskerivarer i friskhedsklasse Ekstra, A og B og størrelse i samarbejde med sagkyndige, der er udpeget hertil af vedkommende erhvervsorganisationer. Medlemsstaterne fører kontrol med, at bestemmelserne i denne artikel overholdes.

2. Hvis klassificeringen ikke foretages efter proceduren i stk. 1, kan de kompetente nationale myndigheder selv påtage sig at klassificere varerne.

Artikel 13

Hver medlemsstat sender senest en måned inden datoen for denne forordnings ikrafttrædelse de andre medlemsstater og Kommissionen en liste med navne og adresser på de sagkyndige og erhvervsorganisationer, der er omhandlet i artikel 12. Enhver ændring af denne liste meddeles de øvrige medlemsstater og Kommissionen.

Artikel 14

Inden den 31. december 2001 forelægger Kommissionen Rådet en rapport om resultaterne af anvendelsen af denne forordnings artikel 6, stk. 1, om nødvendigt ledsaget af passende forslag.

Artikel 15

Forordning (EØF) nr. 103/76 og (EØF) nr. 104/76 ophæves. Henvisninger til de nævnte forordninger betragtes som henvisninger til nærværende forordning.

Artikel 16

1. Denne forordning træder i kraft den 1. januar 1997.

2. Uanset stk. 1 anvendes artikel 6, stk. 1, fra den 1. januar 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. november 1996.

På Rådets vegne

E. KENNY

Formand

(1) EFT nr. 388 af 31. 12. 1992, s. 1. Forordningen er senest ændret ved forordning (EF) nr. 3318/94 (EFT nr. L 350 af 31. 12. 1994, s. 15).

(22) EFT nr. L 20 af 28. 1. 1976, s. 29. Forordningen er senest ændret ved forordning (EØF) nr. 1935/93 (EFT nr. L 176 af 20. 7. 1993, s. 1.)

(33) EFT nr. L 20 af 28. 1. 1976, s. 35. Forordningen er senest ændret ved forordning (EØF) nr. 1300/95 (EFT nr. L 126 af 9. 6. 1995, s. 3).

(4) EFT nr. L 268 af 24. 9. 1991, s. 15. Direktivet er senest ændret ved direktiv 96/23/EF (EFT nr. L 125 af 23. 5. 1996, s. 10).

(5) EFT nr. L 162 af 18. 6. 1986, s. 1. Forordningen er senest ændret ved forordning (EF) nr. 1821/96 (EFT nr. L 241 af 21. 9. 1996, s. 8).

(6) EFT nr. L 288 af 11. 10. 1986, s. 1 Forordningen er senest ændret ved forordning (EF) nr. 3071/95 (EFT nr. L 329 af 30. 12. 1995, s. 14).

(7) EFT nr. L 171 af 6. 7. 1994, s. 1. Forordningen er senest ændret ved forordning (EF) nr. 1075/96 (EFT nr. L 142 af 15. 6. 1996, s. 1.).

(8) EFT nr. L 121 af 12. 5. 1994, s. 3.

BILAG I

BEDØMMELSESSKEMA - FRISKHED

Skemaet i dette bilag anvendes på følgende varer eller grupper af varer efter evalueringskriterier, der er specifikke for hver af disse.

A. Hvidfisk

Kuller, torsk, sej, lubbe, rødfisk, hvilling, lange, kulmule, havbrasen, havtaske, skægtorsk og glyse, okseøjefisk, pikarel, havål, knurhane, multe, rødspætte, glashvarre, tunge, ising, rødtunge, skrubbe og strømpebåndsfisk.

B. Fed fisk

Hvid tun, almindelig tun, storøjet tun, blåhvilling, sild, sardin, makrel, hestemakrel og ansjos.

C. Selachier (haj og rokke)

Pighaj, rødhaj og rokke.

D. Blæksprutter

Tiarmet blæksprutte.

E. Krebsdyr

1. Rejer

2. Jomfruhummer

A. HVIDFISK

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

E. KREBSDYR

>TABELPOSITION>

>TABELPOSITION>

(1) Denne kolonne finder anvendelse, indtil der i henhold til direktiv 91/493/EØF træffes en kommissionsafgørelse om fastsættelse af kriterier for fisk, som er uegnet til konsum.

(2) Eller i mere fremskreden dekomposition.

(3) Frisk fisk er inden rigor mortis ikke fast og elastisk, men klassificeres alligevel i friskhedsklasse Ekstra.

(4) Denne kolonne finder anvendelse, indtil der i henhold til Rådets direktiv 91/493/EØF træffes en kommissionsafgørelse om fastsættelse af kriterier for fisk, som er uegnet til konsum.

(5) Eller i mere fremskreden dekomposition.

BILAG II

STØRRELSESKATEGORIER

>TABELPOSITION>